<classify> MAOFISA watano kutoka Baraza la Taifa la Hifadhi na Usimamizi wa Mazingira NEMC, wamefikishwa katika Mahakama ya Hakimu Mkazi Kisutu jijini Dar es Salaam wakikabiliwa na mashitaka ya uhujumu uchumi, ikiwemo kughushi saini ya Waziri wa Nchi katika Ofisi ya Makamu wa Rais Muungano na Mazingira, January Makamba na kujipatia Sh milioni 160 kwa njia za udanganyifu.Maofisa hao wa NEMC ni Deusdedith Katwale 38, Lilian Laizer 27, Luciana Lawi 33, Edna Lutanjuka 51 na Mwaruka Miraji 42.Mbele ya Hakimu Mkazi Mwandamizi, Augustina Mbando, washitakiwa hao hawakuruhusiwa kujibu chochote.Mashitaka mengine yanayowakabili washitakiwa ni kula njama kutenda kosa la kughushi, kuwasilisha hati bandia na kusababisha hasara kwenye mamlaka husika.Hakimu huyo waliwaambia washitakiwa kuwa mashitaka yanayowakabili, yanaangukia katika Sheria ya Uhujumu Uchumi na hivyo kuifanya mahakama kutokuwa na mamlaka ya kuisikiliza, mpaka itakavyoamuriwa vinginevyo na Mkurugenzi wa Mashitaka nchini DPP.Kutokana na hatua hiyo, hakimu aliwaamuru kubaki mahabusu mpaka Novemba 14, kesi hiyo itakapotajwa kwa vile upelelezi, kwa mujibu wa upande wa mashitaka, bado haujakamilika.Mwanasheria wa Serikali, Faraja Ngoka alidai mbele ya mahakama hiyo kuwa kati ya Septemba 27, 2016 na Aprili 6, 2018, jijini Dar es Salaam, washitakiwa kwa pamoja walikula njama kutenda kosa la kughushi.Imeelezwa kuwa Oktoba 17, 2017, maofisa wa NEMC kwa nia ya kudanganya, walighushi cheti cha tathmini ya athari za mazingira wakidai kuwa kilikuwa halisi wakati sio kweli.Mahakama ilielezwa na upande wa mashitaka kuwa katika kipindi hicho hicho jijini Dar es Salaam, maofsa hao walighushi sahihi ya January kwenye cheti hicho, wakidai kuwa ilikuwa ni sahihi yake, hali wakijua kuwa ni uongo.Oktoba 2017 katika makao makuu ya NEMC jijini Dar es Salaam, hali akijua na kwa udanganyifu, Edna anadaiwa kuwasilisha cheti hicho kwa Deogratius Chacha akidai kuwa kimetolewa na NEMC wakati sio kweli.Kwa mujibu wa upande wa mashitaka, kati ya Septemba 27, 2016 na Aprili 6, 2018, jijini Dar es Salaam, washitakiwa wote walijipatia Sh milioni 160 kutoka Kampuni ya PMM Estate 2001 Ltd, kwa kudanganya kuwa wangefanya tathimini ya athari za mazingira na kumpatia cheti kinachohusika wakati si kweli.Inadaiwa pia kuwa katika kipindi hicho hicho jijini Dar es Salaam, kwa vitendo vyao viovu, washitakiwa wote waliisababishia hasara NEMC jumla ya Sh milioni 160.Baada ya washitakiwa kusomewa mashitaka yao, upande wa mashitaka uliomba kutoa hati ya kumkamata Ofisa mwingine wa NEMC, Magori Wambura, ambaye anakabiliwa na mashitaka kama hayo. Mahakama iliridhia maombi hayo na kuamuru ofisa huyo akamatwe.  <topic>: kitaifa 